tartuNLP/wikipedia-smugri-20251201 huggingface dataset:
Tom Gehrels

Tom Gehrels (21. helmikuuta 1925 – 11. heinäkuuta 2011) oli alankomaalaissyntyinen asteroideihin erikoistunut tähtitieteilijä. Hän syntyi Alankomaissa Haarlemmermeerissä mutta muutti Yhdysvaltoihin ja opetti pitkään Arizonan yliopistossa.
Teini-ikäisenä toisen maailmansodan aikana Gehrels toimi Alankomaiden vastarintaliikkeessä ja joutui pakenemaan Englantiin. Sodan jälkeen hän opiskeli Leidenin yliopistossa. 1940-luvun lopulla hän matkusti Yhdysvaltoihin ja kohtasi Kaliforniassa tähtitieteilijä Walter Baaden. Pian matkan jälkeen Gehrels asettui Yhdysvaltoihin. Hän aloitti Arizonan yliopistossa vuonna 1961. Hänet palkittiin puolen vuosisadan mittaisesta urastaan yliopistossa hiukan ennen kuolemaansa.
Gehrels löysi uransa aikana suuren määrän asteroideja ja komeettoja. Hän teki huomattavaa yhteistyötä Cornelis Johannes van Houtenin ja Ingrid van Houten-Groeneveldin kanssa. 
Gehrelsille myönnettiin vuonna 2007 Masursky-palkinto.
Divinidylle

Divinidylle on ranskalaisen Vanessa Paradis’n neljäs studioalbumi, joka julkaistiin 3. syyskuuta 2007. "Divinidylle" päätyi ensimmäisellä julkaisuviikollaan Ranskan albumilistan ensimmäiselle sijalle, jossa se oli kahden viikon ajan. Se on ylittänyt tuplakultalevyn myyntirajan kotimaassaan sekä kultalevyn myyntirajan Belgiassa. Lokakuussa 2007 albumilta julkaistiin toinen single "Dès Que J'te Vois".
Paradis tuotti albumin yhdessä artisti Matthieu Chédidin kanssa, ja albumille kappaleita ovat tehneet heidän lisäkseen Franck Monnet, Didier Golemanas, Jean Fauque, Georges Kretek, Alain Chamfort, Thomas Fersen, Brigitte Fontaine ja Marcel Kanche. Myös Paradisin poika Jack esiintyy albumin kappaleella "Jackadi", jonka Paradis on itse sekä sanoittanut että säveltänyt. Paradis on itse säveltänyt albumille myös neljä muuta kappaletta.
"Divinidylle" on julkaistu kolmessa eri formaatissa: yksitoista ranskankielistä kappaletta sisältävänä perusversiona joka on saatavana sekä cd- että vinyylilevyformaatissa, japanilainen versio joka sisältää cover-version Charles Aznavourin kappaleesta "Emmenez-moi" sekä ainoan englanninkielisen kappaleen "I Wouldn't Dare" sekä collector's edition-keräilyversiona, johon kuuluu runsaasti ekstramateriaalia albumin teosta.
Albumin kansikuvan on suunnitellut Vanessan aviomies Johnny Depp.
Odlanier Solís

Odlanier Solís (s. 5. huhtikuuta 1980 Havanna, Kuuba) on kuubalainen raskaan sarjan ammattilaisnyrkkeilijä. Amatöörinä hän voitti olympiakultaa ja kolme maailmanmestaruutta. Solis on 187 cm pitkä.
Amatööriura.
Vuonna 1998 Solís voitti juniorien Pan-Amerikan mestaruuden Tolucassa sekä juniorien maailmanmestaruuden Buenos Airesissa. Vuonna 1999 hän voitti Kuuban mestaruuden Félix Savónilta ja puolusti mestaruuttaan viidesti peräkkäin, vuoteen 2004 saakka. Vuonna 2005 hän siirtyi amatöörien raskaasta sarjasta superraskaaseen sarjaan (yli 91 kg), mutta hävisi Kuuban mestaruusloppuottelussa Michel López Núñezille. Seuraavan vuonna hän voitti jälleen mestaruuden. 
MM-kisoissa Solís voitti kultamitalin raskaassa sarjassa 2001 Belfastissa ja 2003 Bangkokissa, ja superraskaassa sarjassa 2005 Mianyangissa. Solís ei päässyt edustamaan maataan Sydneyn olympialaisissa vuonna 2000, kun Kuuban edustajana Savón tavoitteli kolmatta peräkkäistä olympiakultaansa. Hän oli mukana neljä vuotta myöhemmin Ateenan olympialaisissa, missä hän voitti kultamitalin raskaassa sarjassa.
Kaikkiaan Solís saavutti amatöörina 227 voittoa ja kärsi 14 tappiota.
Ammattilaisura.
Joulukuussa 2006 Kuuban maajoukkueen harjoitellessa Venezuelassa Pan-Amerikan kisoja varten Solís pakeni yhdessä Yan Bartelemi Varelan ja Yuriorkis Gamboa Toledanon kanssa Kolumbiaan ja sieltä myöhemmin Miamiin. Hän solmi ammattilaissopimuksen saksalaisen "First Artist" -ammattilaistallin kanssa. 
Ensimmäisessä ammattilaisottelussaan 27. huhtikuuta 2007 Solís tyrmäsi vastustajansa Andreas Sidonin vain 47 sekunnin jälkeen. Toisessa ottelussaan kesäkuussa hän pisti vielä paremmaksi ja tyrmäsi Alex Mazikinin vain 43 sekunnin ottelun jälkeen. Ammattilaisurallaan hän on saavuttanut voitot myös Aldo Collianderista, Marcus McGeestä ja Jeremy Batesista. Vuonna 2009 Solis on voittanut ensimmäisen erän teknisellä tyrmäyksellä Dominique Alexanderin ja toisen erän teknisellä tyrmäyksellä Monte Barrettin.
Wing Chun (elokuva)

Wing Chun () on vuonna 1994 valmistunut hongkongilainen kung fu -elokuva, jonka on ohjannut Yuen Woo-ping ja jonka pääosassa on Michelle Yeoh.
Juoni.
Yim Wing-chun on tofunvalmistaja ja taistelulajiharrastaja, joka yrittää suojella kylänsä asukkaita lähistöllä asuvalta rosvoryhmältä.
Siv

Siv tai Sif oli skandinaavisen mytologian jumalatar ja haltijapäällikkö Ivaldin tytär. Hän oli Egilin toinen vaimo, ja heille syntyi poika Ull, joka myöhemmin adoptoitiin Asgårdiin. Egilin kuoltua Siv avioitui Thorin kanssa. Siville ja Thorille syntyivät tytär Thrud, josta tuli valkyyria, ja poika Modi.
Sivillä oli kullanväriset hiukset. Eräänä yönä Loki leikkasi pilaillakseen Sivin hiukset. Kun Thor kuuli asiasta, hän vaati, että Loki pyytäisi kääpiöitä tekemään vaimolleen uudet hiukset. Uudet hiukset takoi kääpiö Dvalin, joka takoi myös Freijan laivan Skíðblaðnirin ja Odinin Gungnir-keihään.
Muhammed Ibn-Djabir Al Battani

Muhammed Ibn-Djabir Al Battani, (nimi latinalaistettu muotoon Albategnius) oli 900-luvulla elänyt arabimatemaatikko ja tähtitieteilijä. Hän laski aikaisempaa tarkemman arvon vuoden pituudelle, ekliptikan kaltevuudelle ja kevättasauspisteen siirtymiselle. Matematiikan puolella hän tunsi sinin, kosinin ja tangentin laskukaavat. Omien tutkimustensa lisäksi hän oli perehtynyt intialaiseen alan kirjallisuuteen.
Plato Tiburtinus käänsi Battanin teoksia latinaksi, ja tiedetään, että Tyko Brahe, Kopernikus, Kepler ja Galileo olivat perehtyneet niihin.
Philibert Jacques Melotte

Philibert Jacques Melotte (29. tammikuuta 1880 Camden Town – 20. maaliskuuta 1961 Abinger, Surrey) oli brittiläinen tähtitieteilijä. Hänen vanhempansa olivat muuttaneet Belgiasta.
Melotte löysi vuonna 1908 yhden Jupiterin kuista, Pasiphaën, joka sai kyseisen nimensä vasta vuonna 1975. 
Melotte löysi niin ikään yhden asteroidin: 676 Melittan, jonka hän havaitsi ensimmäisenä 16. tammikuuta 1909. Hänelle myönnettiin vuonna 1909 Royal Astronomical Societyn Jackson–Gwilt-mitali.
Johann Palisa

Johann Palisa (6. joulukuuta 1848 Troppau – 2. toukokuuta 1925 Wien) oli itävaltalainen tähtitieteilijä. Palisa on köyhästä perheestä ja osoitti varhain matemaattista lahjakkuutta. Hän aloitti opinnot Wienin yliopistossa vuonna 1866 ja tähtitieteilijät vanhassa Wienin observatoriossa antoivat hänelle mahdollisuuden ansaita rahaa. Sotilaspalveluksen jälkeen hän sai paikan observatoriosta.
Hän löysi kaikkiaan 121 asteroidia vuosina 1874–1923.
Max Wolfin 4. heinäkuuta 1919 löytämä asteroidi 914 Palisana on nimetty Palisan mukaan.
Tamara Smirnova

Tamara Mihailovna Smirnova (; 1935–2001) oli venäläinen tähtitieteilijä. Hän löysi yhdessä Nikolai Tšernyhin kanssa jaksollisen 74P/Smirnova-Tšernyh-komeetan. Hän on löytänyt myös toistasataa asteroidia. Sadas löytö sai nimen (5540) Smirnova.
Sanansaattaja (vuoden 2010 elokuva)

Sanansaattaja on vuonna 2010 ensi-iltansa saanut suomalainen jännityselokuva, jonka on ohjannut Timo Sakari Puustinen. "Sanansaattaja" on Puustisen toinen kokopitkä elokuva ensimmäisen ollessa vuonna 2005 valmistunut "Aika tappaa". "Sanansaattaja" on julkaistu DVD:llä.
"Sanansaattaja" kuvattiin vuonna 2007 helmi- ja kesäkuun välisenä aikana, ja sen jälkituotanto aloitettiin toukokuussa. Kärtsy Hatakka (Waltari) sekä Hannu Honkonen sävelsivät elokuvan tunnusmusiikin.
Ferdinand Tönnies

Ferdinand Tönnies (26. heinäkuuta 1855 Oldenswort, Saksa – 9. huhtikuuta 1936, Kiel, Saksa) oli saksalainen sosiologi ja filosofi. Tönnies kirjoitti laajasti eri sosiologian osista, mutta hänen tunnetuin teoksensa on vuonna 1887 julkaistu "Gemeinschaft und Gesellschaft". Siinä hän käsitteli esittämäänsä Gemeinschaft–Gesellschaft-erottelua, joka jakaa ihmisten yhteenliittumat ’Gemeinschaft’- (”yhteisö”) ja ’Gesellschaft’-suhteisiin (”yhteiskunta”).
Elämä ja ura.
Tönnies syntyi 1855 rikkaaseen perheeseen Schleswig-Holsteinissa Saksassa. Hän opiskeli Jenan, Bonnin, Leipzigin, Berliinin ja Tübingenin yliopistoissa. Viimeksi mainitusta Tönnies väitteli tohtoriksi vuonna 1877. Hänestä tuli 1881 Kielin yliopiston yksityisopettaja "Privatdozent", koska hän ei itse pitänyt virallisen aseman taakasta ja koska hän oli sosiaalidemokraattina poliittisesti epäilyttävä.
Tönniesin ensimmäinen kirja "Gemeinschaft und Gesellschaft" julkaistiin 1887. Se on myös hänen tunnetuin ja vaikutusvaltaisin teoksensa. Kirja käsitteli Gemeinschaft–Gesellschaft-erottelua. Sitä on hankala kääntää suomeksi, mutta ’Gemeinschaft’ tarkoittaa suurin piirtein yhteisöä ja ’Gesellschaft’ yhteiskuntaa. Sen perusajatuksena oli esitellä ihmisen kaksi perustapaa liittää yhteisöllinen ja yhteiskunnallinen. Jos yhteenliittyminen oli arvokasta ja itsessään päämäärä, kyseessä on yhteisöllinen yhteenliittymä, eli Gemeinschaft-suhde. Jos taas yhteenliittyminen on vain väline, tuloksena syntyy välittyneitä tai välineellisiä Gesellschaft-suhteita. "Gemeinschaft und Gesellschaft" ei saanut julkaisemisaikanaan kovinkaan laajaa lukijakuntaa.
Tönnies sai vaikutteita brittiläiseltä Thomas Hobbesilta, jonka teokset "Behemoth" ja "Elements of Law, Natural and Politic" hän julkaisi englanniksi vuonna 1889. Lisäksi hän julkaisi 1896 saksaksi Hobbes-elämäkerran "Thomas Hobbes Leben und Lehre".
Täyden professuurin Tönnies sai 1913, mutta hän jätti paikan jo kolmen vuoden päästä. Hän palasi 1921 Kieliin emeritusprofessorina. Vuoden 1922 teoksessaan "Kritik der Öffentlichen Meinung" Tönnies käsitteli yleistä mielipidettä, tapoja ja teknologiaa ja vuoden 1931 toksessa "Einführung in die Soziologie" yhteiskunnallisia organisaatiota, arvoja ja normeja. Hänet erotettiin natsihallinnon aikana 1933, ja hän kuoli 1936. Tönnes kirjoitti uransa aikana ainakin 900 julkaistua julkaistua kirjoitusta.
Shakespeare and Company

Shakespeare and Company on tunnettu kirjakauppa Pariisin Viidennessä kaupunginosassa, aivan Seinen rannalla Rue de la Bûcheriella. Se myy ja lainaa pääasiassa englanninkielistä kirjallisuutta, johon se on erikoistunut. Shakespeare and Companyn yläkerrassa saavat yösijaa nuoret kirjailijat, jotka maksavat majoituksestaan työskentelemällä kaupassa muutaman tunnin päivässä. 
Sylvia Beachin aikakausi.
Kirjakaupan tunnetuin pitäjä on ollut Sylvia Beach, joka hallinnoi kauppaa vuosina 1919-1941. Tuona aikana Shakespeare &amp; Companya pidettiin englanninkielisen kirjallisuuden keskuksena Pariisissa. Silloin Rue de l’Odéon:illa sijainneessa kirjakaupassa vieraili useita Kadotetun sukupolven kirjailijoita, joista tunnetuimpia ovat Ernest Hemingway, Ezra Pound ja F. Scott Fitzgerald. Hemingway kirjoittaa muistelmissaan "Nuoruuteni Pariisi" kokemuksistaan Shakespeare and Companysta näin: 
Beach oli James Joycen teoksen "Odysseus" (1922) alkuperäinen kustantaja.
Kauppa Rue de l’Odéonilla suljettiin lopullisesti joulukuussa 1941 Saksan joukkojen vallattua Pariisin.
George Whitmanin vuodet.
Yhdysvaltalainen George Whitman avasi 1951 englanninkieliseen kirjallisuuteen keskittyvän kirjakaupan Le Mistralin Seinen vasemmalle rannalle maanmiehensä Lawrence Ferlinghettin kehotuksesta. Sylvia Beach jätti kuollessaan 1962 Whitmanille perinnöksi kirjoja ja oikeuden nimeen Shakespeare and Company. Kauppa nimettiin tälle nimelle 1964. Kirjakauppa on siitä lähtien jatkanut toimintaansa samassa osoitteessa Rue de la Bûcheriella noudattaen Sylvia Beachin perintöä. Nykyjään kauppaa johtaa Whitmanin tytär Sylvia Whitman.
George Whitman on luonnehtinut kauppaa, että se on ”kaupaksi naamioitu sosialistinen utopia”.
Kirjakauppa järjestää joka toinen vuosi Festival &amp; Co -tapahtuman.
Kirjakauppa elokuvissa.
Elokuvassa "Rakkautta ennen auringonlaskua" päähenkilöt Jesse ja Celine tapaavat vuosien jälkeen Shakespeare and Companyn kirjakaupassa.
Kanadanlehtikuusi

Kanadanlehtikuusi ("Larix laricina") on pohjoisamerikkalainen lehtikuusilaji. Kanadassa sitä kutsutaan nimellä "tamarack", joka on peräisin algonkin-kielistä. Puu on Kanadan Luoteisterritorioiden kansallispuu. 
Ulkonäkö ja koko.
Kanadanlehtikuusi on keskikokoinen puu, joka kasvaa 10–20 m korkeaksi. Runko voi olla halkaisijaltaan 60 cm. Lehdet ovat neulasmaiset, pehmeät 2–3 cm pitkät tupsut, jotka varisevat syksyllä. Kävyt ovat pienemmät kuin muilla lehtikuusilajeilla.
Levinneisyys.
Kanadanlehtikuusta kasvaa ennen kaikkea Kanadan puolella Yukonin itäosassa, Inuvikissä ja Newfoundlandissa sekä Yhdysvaltojen koillisosassa Minnesotasta Länsi-Virginiaan. Lajilla on erillisesiintymä myös Alaskassa.
Ed Zander

Edward "Ed" J. Zander (12. tammikuuta 1947, Brooklyn, New York) on Motorolan marraskuussa 2007 erotettu pääjohtaja. Zander jatkaa erostaan huolimatta Motorolan hallituksen puheenjohtajana ainakin seuraavaan, toukokuussa 2008 järjestettävään yhtiökokoukseen asti. Zanderin isä oli puolalainen ja äiti kreikkalainen. Molemmat vanhemmat olivat juutalaisia. Tällä hetkellä hän on naimisissa Mona Zanderin kanssa, ja heillä on kaksi poikaa.
Lewis A. Swift

Lewis A. Swift (29. helmikuuta 1820 – 5. tammikuuta 1913) oli yhdysvaltalainen tähtitieteilijä. Hän löysi uransa aikana lukuisia komeettoja ja näki pitkän ikänsä ansiosta Halleyn komeetan kahdesti: vuosina 1835 ja 1910. Hänet palkittiin vuonna 1897 Royal Astronomical Societyn Jackson–Gwilt-mitalilla.
Asteroidi 5035 Swift on nimetty hänen muistokseen.
Friedrich Karl Arnold Schwassmann

Friedrich Karl Arnold Schwassmann (25. maaliskuuta 1870 Hampuri – 19. tammikuuta 1964 Hampuri) oli saksalainen tähtitieteilijä. Hän löysi uransa aikana 22 asteroidia, joista osan yhdessä Max Wolfin kanssa.
Schwassmann löysi yhdessä Arno Arthur Wachmannin kanssa komeetat 29P/Schwassmann-Wachmann 1 (1925), 31P/Schwassmann-Wachmann 2 (1929) ja 73P/Schwassmann-Wachmann 3 (1930).
Chiara Costazza

Chiara Costazza (s. 6. toukokuuta 1984 Cavalese) on italialainen alppihiihtäjä.
Costazza sijoittui kahdeksanneksi Torinon olympialaisten 2006 pujottelukilpailussa. Schladmingin MM-kilpailuissa 2013 hän oli samassa lajissa 14:s ja 2015 Vailin MM-kilpailuissa 16:s. Pyeongchangin olympialaisissa 2018 hän sijoittui pujottelussa yhdeksänneksi.
Uransa ensimmäisen maailmancupin palkintokorokesijoituksen hän saavutti oltuaan kolmas Reiteralmin pujottelussa marraskuussa 2007 ja ensimmäisen voittonsa Lienzin pujottelukisassa saman vuoden joulukuussa. Ne ovat edelleen hänen ainoat palkintosijansa maailmancupissa (tilanne 29.3.2018).
Olavi Louhivuori

Olavi Louhivuori (s. 13. heinäkuuta 1981) on suomalainen jazzrumpali ja -säveltäjä. Hän johtaa omaa Oddarrang-yhtyettään ja soittaa useissa muissa yhtyeissä. Hän on julkaissut myös sooloalbumin.
Henkilöhistoria.
Louhivuori kasvoi Jyväskylässä musikaalisessa perheessä. Hänen isänsä on Jyväskylän yliopiston musiikin laitoksen professori Jukka Louhivuori ja äitinsä viulisti ja musiikkipedagogi Sini o.s. Väisänen. Jokainen perheen viidestä lapsesta soittaa jotain instrumenttia. Louhivuori soitti nuorempana viulua, selloa ja pianoa, kunnes yhdeksänvuotiaana siirtyessään musiikkiluokalle vaihtoi instrumentikseen rummut. Hän myös perusti ensimmäisen yhtyeensä luokkatoverinsa Joona Toivasen kanssa.
Louhivuoren siirtyessä yläasteelle hänen musiikkiharrastuksensa jäi taka-alalle, mutta jatkui jälleen hänen päästyään Cygnaeus-lukioon vuonna 1997. Hän soitti Joona Toivanen triossa sekä Jazz Barin jami-illoissa. Vuonna 2002 hän valmistui Suomalaisen konservatorion jazzlinjalta ja muutti Helsinkiin opiskelemaan Sibelius-Akatemian jazzmusiikin osastolle opettajanaan Jukkis Uotila. Vuosina 2005–2006 hän opiskeli säveltämistä opettajanaan Sonny Heinilä. Louhivuorta ovat opettaneet myös muun muassa John Riley ja Marko Timonen.
Omien kokoonpanojensa lisäksi Louhivuori on säveltänyt kaksi teosta Jyväskylä Big Bandille. Hän on esiintynyt ja hänen sävellyksiään on esitetty muun muassa Yhdysvalloissa, Japanissa, Malesiassa, Intiassa, Kreikassa, Ranskassa ja Etelä-Afrikassa sekä opettanut Australiassa, Indonesiassa, Singaporessa ja Irlannissa. Louhivuorelle myönnettiin valtion viisivuotinen taiteilija-apuraha 2021.
Louhivuorella on helmikuussa 2008 syntynyt poika. Hän on ollut naimisissa laulaja Emma Salokosken kanssa.
Yhtyeet.
Louhivuori perusti Oddarrangin syksyllä 2003. Yhtyeeseen kuuluvat myös pasunisti Ilmari Pohjola, sellisti Osmo Ikonen, kitaristi Lasse Sakara sekä basisti Lasse Lindgren. Oddarrangin debyyttialbumi "Music Illustrated" julkaistiin helmikuussa 2006. Se palkittiin saman vuoden Jazz-Emmalla.
30. toukokuuta 2008 Texicalli Records julkaisi Louhivuoren ensimmäisen sooloalbumin "Inhale Exhale". Albumin ainoat instrumentit ovat Louhivuoren rummut ja muut lyömäsoittimet, ja lisäksi levyllä on käytetty erilaisia hälyääniä ja Louhivuoren omaa ääntä. Albumi äänitettiin huhtikuussa 2007 Kallio-Kuninkalassa. Albumi valittiin Yleisradion Jazzradion kesäkuun levyksi.
Louhivuori soittaa myös yhtyeissä Ilmiliekki Quartet, Alexi Tuomarila trio, Joona Toivanen trio, Olavi trio sekä SUN. Hän on ollut kolme kertaa mukana voittamassa pohjoismaista Nordic Jazz Comets -kilpailua: Joona Toivanen triossa vuonna 2000, Ilmiliekki Quartetissa vuonna 2002 sekä SUNissa vuonna 2006. Lisäksi hän on soittanut muun muassa UMOn, Tomasz Stańkon, Jon Balken, Marilyn Crispellin, Teppo Hauta-ahon, Jukka Perkon, Sakari Kukon sekä M. A. Nummisen kanssa.
Valikoitu diskografia.
Viitteet:
Vartan Malakian

Vartan Malakian (s. 14. heinäkuuta 1947) on armenialais-amerikkalainen taiteilija, joka on syntynyt Irakissa ja asuu nykyään Los Angelesissa. Hän on System of a Downin kitaristin Daron Malakianin isä. Hän teki kannet yhtyeen vuoden 2005 "Mezmerize"- ja "Hypnotize"-albumeille. Vartan hoitaa usein System of a Downin konsertit ja Daron omistaa usein lauluja hänelle.
Elämä.
18-vuotiaana Malakian piti ensimmäisen taidenäyttelynsä Tšekkoslovakian suurlähetystössä ja muu hallitus sponsoroi tapahtumat antamalla huomiota hänen taiteelliselle työlleen. Vuonna 1968 Malakian palkattiin pääkoreografiksi Irakin hallitukselle ja Armenian nuorisojärjestölle. Hän organisoi ja loi Broadwayn show-esityksiä useita vuosia. Vuonna 1975 Vartan Malakian muutti Yhdysvaltoihin ja jäi Hollywoodiin asumaan. Hän jatkoi uraansa tanssin ja taiteen parissa ja vuonna 1981 alkoi opettaa tanssia Glendalen lukiossa, minne hän perusti Armenian tanssikokoontumisen. Vuonna 1993 Vartan avasi hänen antiikki- ja taidegalleriansa, mitä kutsuttiin nimellä "Arka Gallery". Täällä hän onnistuneesti myi yli 100 kappaletta omia taideluomuksiaan moninaiselle joukolle ihmisiä, joista osa oli tunnettuja tähtiä taideteollisuudessa. Vuonna 2001 Los Angeles Times -sanomalehti sanoi Vartan Malakianin galleriaa yhdeksi uniikeimmista kaupoista kaupungissa. 2005 Vartan palkkasi zAkin, System of a Downin tunnetun fanisivun SOADfans.comin perustajan ja suunnittelijan, luomaan ja auttamaan VartanMalakian.com -sivuston suunnittelussa, mikä käynnistyi joulukuussa 2005.
Kenneth Grahame

Kenneth Grahame (8. maaliskuuta 1859 Edinburgh, Skotlanti – 6. heinäkuuta 1932
Pangbourne, Berkshire, Englanti) oli brittiläinen kirjailija. Hänen tunnetuin teoksensa on vuonna 1908 julkaistu lastenkirjaklassikko "Kaislikossa suhisee" ().
Elämä.
Grahame syntyi Skotlannissa, mutta hän muutti jo lapsena kolmen sisaruksensa kanssa Etelä-Englantiin isoäitinsä luo heidän äitinsä kuoleman jälkeen. Hän kävi koulua Oxfordin St Edward’s Schoolissa 1868–1875 ja olisi halunnut päästä opiskelemaan Oxfordin yliopistoon, mutta opiskelun kalleuden vuoksi hänen enonsa ei antanut siihen lupaa. Opiskelun sijaan Grahame meni töihin Englannin keskuspankkiin 1879 edeten urallaan, kunnes joutui eroamaan 1907 huonontuneen terveytensä vuoksi. 
Grahamen avioliitto Elspeth Thomsonin kanssa oli onneton, ja he saivat vain yhden lapsen. Alastair-poika syntyi toinen silmä sokeana ja kärsi terveysongelmista koko lyhyen elämänsä. Alastair teki itsemurhan Oxfordissa opiskellessaan vain kaksi päivää ennen 20-vuotissyntymäpäiväänsä.
Kenneth Grahame kuoli Pangbournessa 1932. Hänet on haudattu Holywellin hautausmaalle Oxfordiin.
Arkadi Tugarinov

Arkadi Jakovlevitš Tugarinov (, 1880 Saratov – 1948 Leningrad) oli venäläinen lintutieteilijä.
Tugarinov tunnetaan parhaiten Siperian linnuston asiantuntijana. Vuodesta 1907 hän toimi 20 vuotta Krasnojarskin alueellisen museon johtajana, ja hänen lukuisat tutkimusmatkansa kattoivat koko valtavan Jenisein valuma-alueen. Hänen ensimmäinen suuri työnsä, yhdessä Sergei Buturlinin kanssa julkaistu Jenisein kuvernementin linnustoa käsittelevä "Materialy po ptitsam Jeniseiskoi gubernii" (1911) on yhä perustavanlaatuinen tutkimus. Kahden Mongoliaan suuntautuneen tutkimusmatkan tuloksista Turganov laati katsauksia maan pohjois- ja itäosien linnustosta.
Tugarinov työskenteli Neuvostoliiton tiedeakatemian eläintieteen instituutin lintutieteellisessä osastossa 1926–1948 ja toimi osaston johtajana 1940–1948.
Hän osallistui "Fauna SSSR" -sarjan tekemiseen katsauksillaan vesilinnuista (1941), pelikaanilinnuista, haikaralinnuista ja flamingosta (1947). Hän myös kirjoitti useita kappaleita neuvostoliittolaiseen määritysoppaaseen "Ptitsy SSSR" (1951–1953).
Tugarinov oli systemaattisen paleo-ornitologisen tutkimuksen uranuurtaja Venäjällä. Hän kuvaili neogeenikauden ja ihmisen sukupuuttoon tappamia lintujen fossiileja, jotka löytyivät Siperiasta sekä Ukrainan, Krimin ja Kazakstanin aroilta. Hän myötävaikutti suuresti lintujen muuton tutkimukseen. Hän kuvaili talvehtivia ja muuttavia lintuja Kaspianmeren länsipuolella ja pani alulle Venäjän rengastustoimiston tietokannan tieteellisen analysoinnin. Hän osoitti, että sorsilla, etenkin sinisorsalla ja jouhisorsalla, on paikallisia eri muuttoreittejä käyttäviä populaatioita. Tugarinovin aloitteesta pidettiin ensimmäinen lintujen muuttoa käsittelevä tieteellinen kokous eläintieteen instituutissa 1946.
Hän kuvaili muun muassa sepelhanhen alalajin "orientalis" 1941.
Tien laidalla Waterloo

Tien laidalla Waterloo on Weilin+Göösin julkaisema Kauko Röyhkän esikoisromaani. Se ilmestyi vuonna 1980, kuten Röyhkän ensimmäinen albumikin.
Romaani kertoo Marasta ja Artosta, jotka viettävät kolarin vuoksi vuorokauden tien laidalla jutellen, menneitä muistellen, aurinkoa ottaen, lakritsia syöden ja katkeroa juoden. Kirja välittää kuvan maailmaa pohdiskelevista nuorista. Myöhemmin Röyhkä on todennut yrittäneensä kuvata kirjassa omaa sukupolveaan ja sen aatteettomuutta.
Kirjan kustantaja mainosti kirjaa seuraavasti: 
Vuonna 1981 Yle TV2 tuotti Kalle Pursiaisen ohjaaman televisiosovituksen romaanista. Röyhkä ei tiettävästi pitänyt versioinnista. Ensimmäisen näyttämöversion kirjasta teki Janne Kuustie Pieksämäen nuorisoteatteriin. Sari Tikkasen dramatisointi sai ensi-iltansa Jyväskylän ylioppilasteatterissa 1999.
Like Kustannus julkaisi kirjasta sidotun uusintapainoksen vuonna 2000.
Vastaanotto.
"Helsingin Sanomien" toimittajan Tapani Ritamäen mielestä teos osoittaa kielitaitoa, mutta juonta on niukasti.
Kansantaiteilija (arvonimi)

Kansantaiteilija oli ansioituneille taiteilijoille Neuvostoliitossa ja muissa sosialistisissa maissa myönnetty arvonimi. Muita vastaavia arvonimiä olivat kansankirjailija, kansanrunoilija ja kansanarkkitehti. Kansantaiteilijan arvonimen saaneita ovat muun muassa Neuvostoliiton kansantaiteilijat Reinhold Glière ja Georg Ots.
Fritz Seitz

Fritz (Friedrich) Seitz (12. kesäkuuta 1848 – 22. toukokuuta 1918) oli saksalainen myöhäisromantiikan ajan säveltäjä.
Elämän vaiheet.
Seitz oli saksalaisen Karl Wilhelm Uhlrichin oppilas. Myöhemmin hän meni naimisiin Uhlrichin tyttären kanssa.
Ura.
Seitz oli viulisti ja hän kirjoitti kamarimusiikkia ja monia konserttoja viululle.
Hän on säveltänyt muun muassa:
David Wilson (jalkapalloilija)

David Wilson (s. 23. maaliskuuta 1969 Burnley, Englanti, Iso-Britannia) on englantilainen jalkapallovalmentaja ja entinen pelaaja. Viimeksi hän on valmentanut Ruotsissa Ljungskile SK:ta.
Pelaajana.
Wilson siirtyi vuonna 1985 Manchester Unitediin, jota hän edusti kuusi vuotta; kaksi vuotta junioreissa ja neljä vuotta ammattilaisena. Hän pelasi tosin vain kuusi ottelua edustusjoukkueessa. Wilson edusti Englannissa myös Charltonia, jossa hän oli lainalla Unitedista, sekä vuosina 1992–1993 Bristol Roversia. Englannista Wilson siirtyi Suomeen Rovaniemen Palloseuraan, jossa hän kaudella 1993 pelasi 22 ottelua ja teki yhden maalin. Seuraavaksi Wilson pelasi Ruotsissa Ljungskile SK:ssa kausina 1994–1998, joista yhden Ruotsin korkeimmalla sarjatasolla Allsvenskanissa.
Kaudeksi 1999 Wilson siirtyi jälleen Suomeen, tällä kertaa FC Hakaan, jossa hän voitti peräkkäiset Suomen-mestaruudet 1999 ja 2000. Toukokuussa 2002 HJK vuokrasi Wilsonin Hakasta kahden kuukauden sopimuksella. Lopulta Wilson pelasi kauden loppuun HJK:ssa, ja voitti kolmannen Suomen-mestaruutensa.
Valmentajana.
Vuonna 2003 Wilson palasi Ljungskileen, jossa hän toimi pelaajavalmentajana 2003–2004. Wilson jatkoi seuran valmentajana myös kaudella 2005, muttei enää pelannut. Kaudeksi 2006 Wilson siirtyi GIF Sundsvallin valmentajaksi. Hänet kuitenkin erotettiin saman vuoden heinäkuussa ja korvattiin Mika Sankalalla. Kaudella 2007 Wilson oli jälleen Ljungskilen päävalmentaja ja nosti seuran jälleen kerran Allsvenskaniin. Kauden 2008 päätteeksi seura kuitenkin putosi Allsvenskanista ja Wilson jätti tehtävänsä päävalmentajana.
Manuela Mölgg

Manuela Mölgg (s. 28. elokuuta 1983 Bruneck) on italialainen alppihiihtäjä.
Mölgg sijoittui St. Moritzin MM-kisoissa 2003 suurpujottelussa seitsemänneksi ja pujottelussa viidenneksitoista. Åren MM-rinteillä 2007 hän oli suurpujottelussa yhdestoista, samoin Vancouverin 2010 olympialaisten pujottelussa. Garmisch-Partenkirchenin MM-kisoissa 2011 hän oli sekä suurpujottelussa että pujottelussa kuudes. Schladmingin MM-kilpailuissa 2013 hän sijoittui suurpujottelussa 11:nneksi ja Sankt Moritzin MM-kilpailuissa 2017 samassa lajissa kuudenneksi. Pyeongchangin olympialaisissa 2018 hän oli suurpujottelussa kahdeksas.
Maailmancupissa Mölgg on sijoittunut pujottelussa toiseksi Aspenissa marraskuussa 2004. Suurpujottelussa hän oli kaudella 2007–2008 toinen Mariborissa ja Bormiossa sekä kolmas Panoramassa. Suurpujottelucupin kokonaispisteissä hän sijoittui kolmanneksi. Kaudella 2008–2009 hän oli toinen La Molinan ja Semmeringin sekä kolmas Åren suurpujottelukilpailussa. Suurpujottelucupissa hän sijoittui viidenneksi. Kaudella 2009–2010 hän oli toinen Lienzin suurpujottelussa. Kaudella 2010–2011 hän oli kolmas Söldenin suurpujottelussa ja Zagrebin pujottelussa. Kaudella 2016–2017 hän sijoittui kolmanneksi Semmeringin suurpujottelussa sekä kaudella 2017–2018 kolmanneksi Söldenin, Killingtonin ja Courchevelin suurpujotteluissa.
Myös Manuelan veli Manfred Mölgg on huippuluokan alppihiihtäjä.
Metsäkilpikonna

 
Metsäkilpikonna ("Glyptemys insculpta" syn. "Clemmys insculpta") on kilpikonnalaji. Niitä on kerätty luonnosta koe-eläimiksi ja lemmikeiksi; nykyisin laji on erittäin uhanalainen. Lajia esiintyy Yhdysvalloissa ja Kanadassa ja se vaatii lauhkeaa, suunnilleen Keski-Euroopan kaltaista ilmastoa. Koiraitten suurin koko on 13cm ja naaraiden 23cm.
Metsäkilpikonnan kilvessä on selvästi erottuvat luulevyt; niiden vuosirenkaista voi karkeasti laskea kasvuikäisen konnan iän 15-20 vuoteen asti.
Team Galaxy

Team Galaxy on ranskalainen Marathon Productionin tuottama animaatiosarja, jonka loivat Vincent Chalvon-Demersay, Michelle Lamoreaux, Robert Lamoreaux ja David Michel Sarja on piirrostyyliltään Spies-tytöt -animaatiosarjan tavoin animen tyylinen. Team Galaxystä on tuotettu yhteensä 52 jaksoa kahden tuotantokauden verran ja Suomessa sarjaa esittää Jetix.
Juoni.
Team Galaxy seuraa Galaxy High:n kolmen oppilaan (Josh, Yoko ja Brett) opettelua tulla avaruussheriffeiksi. Heillä on kuitenkin ongelmana viettää elämää tavallisena teininä, kun ulkoavaruudesta tulevat oliot aiheuttavat kolmikon vapaa-ajalle muuta tekemistä.
Hahmot.
Josh Kirkpatrick on 16-vuotias nuori kapinallinen, joka pitää enemmän käytännön harjoittelemisesta, kuin opiskellen teoriaa tunnilla. Tämän myötä Josh usein epäonnistuu kokeissa, mutta menestyy hyvin tehtävissään. Hänen isänsä on koulun rehtori.
Yoko () on 15-vuotias nuori tyttö, joka haluaisi olla poptähti ja rakastaakin karaokea. Hän liittyi vahingossa Galaxy High:n kouluun, mutta pitää sitä vain askeleen lähempänä hänen kuuluisuuttaan. Yoko käyttää pääasiassa aseenaan sonic blasteria.
Brett on vasta 10-vuotias nero, joka kuitenkin kokee nuoren ikänsä rajoittavan häntä.
Ääninäyttelijät.
Sarjan alkuperäiset äänet.
Ruijankissankäpälä

Ruijankissankäpälä ("Antennaria nordhageniana") on uhanalainen, Norjan ja Suomen Lapissa elävä pieni ruohovartinen kissankäpälälaji.
Ulkonäkö ja koko.
Monivuotinen ruijankissankäpälä kasvaa 4–6 cm korkeaksi. Haaraton varsi on punainen ja lähes kalju. Ruusukelehdet ovat kapean vastapuikeita, suipohkoja ja kaljuja. Lehdet ovat alta punasävyiset ja päältä vihreät. Varsilehtiä on 4–6. Ne ovat 8–10 mm pitkiä, kapeansuikeita ja parissa ylimmässä lehdessä on leveähkö, vaalea kalvokärki. Valkoisia mykeröitä on 1–3 ja ne muodostavat tiiviin tassumaisen kukinnon. Mykeröperät ovat lyhyitä. Ruijankissankäpälä kukkii heinä-elokuussa. Kasvi on kaksikotinen, eli sen hede- ja emikukat ovat eri yksilöissä. Suomessa tavataan enemmän hedekasveja.
Levinneisyys.
Ruijankissankäpälää tavataan kotoperäisenä vain Suomessa ja Norjassa. Ensimmäiset yksilöt löydettiin Norjasta vasta 1950-luvulla. Suomesta laji löydettiin ensimmäisen kerran 1957 Enontekiön Kovddoskaisilta. Suomessa lajia tavataan nykyisin erittäin harvinaisena Enontekiön suurtuntureilta. Laji on löydetty myös Utsjoelta, mutta esiintymän nykytila on tuntematon. Ruijankissankäpälä on kansainvälisesti uhanalainen laji.
Elinympäristö.
Ruijankissankäpälää tavataan tuntureiden keskipaljakalla. Kasvupaikat ovat sulaveden kostuttamia soraikkoja ja kankaita. Korkeimmillaan lajia on tavattu 1 050 metrin korkeudessa. Jalostettuna lajia kasvatetaan kivikkopuutarhoissa.
Teti

Teti oli Egyptin faarao noin vuosina 2345 eaa. – 2333 eaa. Hän oli ensimmäinen faarao kuudennen dynastian aikana. Hänet on haudattu Sakkaraan. Tetin hallintokauden tarkasta ajankohdasta ja kestosta ei ole täyttä varmuutta. Laajimmin hyväksytyn nykyisen näkemyksen mukaan hän oli faaraona 12 vuoden ajan. Myös väitteitä 30 vuotta tai 33 vuotta kestävästä hallintokaudesta on esitetty. Tetin aikana Egyptin keskushallinto vahvistui. Teti menehtyi luultavasti salamurhajuonen seurauksena. 
Perhesuhteet.
Tetillä oli useita vaimoja, joista kolme tai neljä tunnetaan nimellä. Vaimoista Iput oli luultavasti Tetin edeltäjän Unasin tytär. Toinen vaimoista Khuit oli luultavasti Thetin seuraajan Userkaran äiti. Muut nimellä tunnetut vaimot olivat Khentkaus IV sekä Weret-Imtes. 
On mahdollista, että Weret-Imtes ei ollut niinkään itsenäinen historiallinen henkilö, vaan kyseessä saatta olla myös jonkun toisen vaimon arvonimi. Tetin ja Weret-Imtesin lapsista tunnetaan nimellä Pepi I, joka toimi faaraona Userkaran jälkeen sekä Tetiankhem, joka oli alkujaan kruununprinssi, mutta kuoli jo 15 vuoden ikäisenä sekä myös toinen Tetiankhem-nimellä tunnettu, mutta perimysjärjestyksessä matalampana oleva poika. 
Tetillä oli lukuisia tyttäriä, joidenkin arvioiden mukaan jopa yhdeksän. Useat tyttäristä oli luultavasti nimetty Tetin äidin mukaan nimellä Sesheshet. Tarkempaa tietoa tyttäristä ei ole säilynyt.
Valtakausi.
Viidennen dynastian aikana ja etenkin Djedkare Isesin hallintokaudella Egyptin vanhan valtakunnan vahva keskushallinto oli korvattu hajautetummalla hallintotavalla. Tetin valtakauden aikana valtakunta palasi selkeämmin keskusjohtoiseen hallintomalliin. Muutosta osoittavat esimerkiksi Tetin aikakudella mahtipontisemmiksi ja koristeellisemmiksi muuntuneet korkeiden virkamiesten hautamonumentit. Tetin oma hautapyramidi Sakkarassa on kuitenkin kooltaan verrattain pieni. 
Teti on faaraoista ensimmäinen, joka kytkeyti Denderassa harjoitettuun jumalatar Hathorin kulttiin. Teti myös antoi Abydosin temppelin rakennuttamiseen johtavia määräyksiä, vaikka varsinaiset temppelikompleksin rakennustyöt eivät hänen hallituskaudellaan ainakaan merkittävissä määrin ehtineet alkaa. 
Kuolema.
Teti menehtyi luultavasti väkivaltaisesti salamurhajuonen seurauksena. Murhaajasta ei kuitenkaan ole varmuutta. On esitetty, että hänen omat henkivartijansa olisivat toimineet murhaajina. Toisaalta on esitetty, että juonen taustalla olisi ollut Tetin poika Userkara, joka myös seurasi häntä hallitsijana. Kuolemansa jälkeen Tetiä muistettiin etupäässä myönteisessä valossa ja häntä pidettiin erityisesti Ptah-jumalalle läheisenä hahmona.
Dorothée Pousséo

Dorothée Pousséo (s. 13. helmikuuta 1979 Pariisi, Ranska) on ranskalainen näyttelijä, joka on tehnyt enimmäkseen jälkiäänitysrooleja. Hän on muun muassa ääninäytellyt Renée Zellwegerin, Mary-Kate ja Ashley Olsenin äänet televisiosarjoissa ja elokuvissa. 
Ura.
Pousséo aloitti näyttelemisen teattereissa 1980-luvun lopulla ja aloitti samalla ääninäyttelyn televisiosarjoissa. Hän on myös tehnyt alkuperäisiä äänirooleja animaatioihin, kuten "Kid Paddle", "Martin Mystery" ja "Team Galaxy", sekä esittänyt muun muassa Oliviatä "Basil Hiiri - Mestarietsivä", Dee Deetä "Dexterin laboratoriossa" ja Mandya "The Grim Adventures of Billy &amp; Mandyssa".
Pousséo näytteli vuosina 2007–2008 televisiosarjassa "Off Prime".
Lillbacka Powerco

Lillbacka Powerco Oy on suomalainen hydraulisia letkuliitinpuristimia valmistava yritys, joka omistaa myös Kauhavan Alahärmässä sijaitsevan Power Park -monitoimipuiston. Yrityksen toimitusjohtaja on Pekka Lillbacka ja hallituksen puheenjohtajana toimii Jukka Lillbacka. Yritys perustettiin vuonna 1969 nimellä Lillbackan Konepaja. Lillbacka Powercon kotipaikka on Kauhavan Alahärmä.
Yritys valmistaa vuosittain tuhansia tuotantokäyttöön soveltuvia, kannettavia ja pöydälle asennettavia puristimia. Myös mutteripuristimet ja letkuleikkurit kuuluvat tuotevalikoimaan. Noin 95 prosenttia yhtiön Suomen tehtaiden tuotannosta viedään ulkomaille. PowerParkissa on noin 450 000 kävijää vuodessa.
Historia.
Vuonna 1969 yhtiön hallituksen nykyinen puheenjohtaja Jorma Lillbacka perusti yrityksen nimellä Lillbackan Konepaja. Vuonna 1973 markkinoille tulivat ensimmäiset Lillbackan "Finn-Power" -merkkiset puristimet Vuonna 1980 yhtiö saavutti puristinteknologiassa maailmanlaajuisen markkinajohtajuuden. Samana vuonna Urho Kekkonen myönsi yritykselle tasavallan presidentin vientipalkinnon. Vuonna 1994 yhtiöstä eriytettiin omiksi yhtiöikseen puristinteknologiaan erikoistunut Lillbacka Powerco Oy ja levyntyöstöteknologiaan erikoistunut Lillbacka Oy. Se on nykyisin italialaisen Prima Industrien omistama Finn-Power Oy, tuotemerkkinään Prima Power.
Vuonna 2000 Lillbacka Powerco sai uudet tuotantotilat.
Varustamotoiminta.
Lillbacka Powerco on omistanut kaksi rahtilaivaa:
Yritys omistaa myös vuonna 1991 rakennetun huvijahti Northern Crossin. Se on suurin suomalaisomistuksessa oleva huvijahti.
Polkupyörät.
Lillbacka Powerco suunnittelee ja valmistaa myös premium-luokan Finnpower-polkupyöriä. Halvin pyörämalli maksaa 8 000 euroa.
Apujärjestö

Apujärjestö (engl. "Auxiliary organization") on Myöhempien aikojen pyhien Jeesuksen Kristuksen kirkossa kirkon toimintaa tukeva järjestö, joka on järjestetty joko tiettyä kohderyhmää tai tiettyä toimintoa varten. Nimensä mukaisesti apujärjestön tehtäväksi katsotaan pappeuden haltijoiden "auttaminen" heidän johtaessaan kirkkoa ja sen toimintaa. Kirkossa toimii tällä hetkellä viisi apujärjestöä: naisille tarkoitettu Apuyhdistys, alle 12-vuotiaille lapsille tarkoitettu Alkeisyhdistys, Nuoret miehet alle 18-vuotiaille pojille ja Nuoret naiset alle 18-vuotiaille tytöille sekä pyhäkoulu.
Jokaisella apujärjestöllä on koko kirkkoa koskeva organisaatio, jonka johdossa on kyseisen järjestön johtaja ja hänen kaksi neuvonantajaansa. He organisoivat johtamansa järjestön toimintaa koko kirkon alueella, toimittavat järjestön toiminnassa tarvittavaa materiaalia, järjestävät yleiskirkollisia konferensseja jne. Apujärjestöjen johtajia ei pidetä kirkon yleisauktoriteetteina, mutta heidän valintansa vahvistetaan yleisauktoriteettien tavoin kirkon yleiskonferenssissa. Apujärjestöjen johtajat toimivat suoraan kirkon presidentin ja kahdentoista apostolin neuvoston alaisiana.
Apujärjestöillä on toimintaa myös vaarnatasolla, ja niillä on vaarnoittain johtajat neuvonantajineen. Paikallisseurakunnissa on samoin kunkin apujärjestön johtaja neuvonantajineen.
Britt Janyk

Britt Janyk (s. 21. toukokuuta 1980 Vancouver) on kanadalainen alppihiihtäjä.
Janyk sijoittui Åren MM-kilpailuissa 2007 supersuurpujottelussa neljänneksi ja syöksylaskussa kahdenneksitoista. Vancouverin olympialaisissa 2010 hän oli syöksylaskussa kuudes. Maailmancupissa hän sijoittui kärkikolmikkoon ensimmäisen kerran oltuaan kolmas Lake Louisen syöksylaskussa joulukuussa 2007. Viikkoa myöhemmin hän voitti syöksykilpailun Aspenissa. Syöksycupin loppupisteissä hän sijoittui kaudella 2007–2008 kolmanneksi ja kokonaiscupissa kahdenneksitoista.
Sweet Singles Album

Sweet Singles Album on Sweet-yhtyeen kokoelma-albumi, joka julkaistiin vuonna 1975 ainoastaan Australiassa ja Uudessa-Seelannissa. Se sisältää singlejen a- ja b-puolia vuosilta 1972–1974.
Kappaleet.
A-puoli
B-puoli
Jan Hudec

 
Jan Hudec (s. 19. elokuuta 1981 Šumperk, Tšekkoslovakia) on tšekkiläissyntyinen uransa lopettanut alppihiihtäjä. Hän edusti Kanadaa vuoteen 2016 saakka kunnes vaihtoi Tšekin maajoukkueeseen pudottuaan Kanadan maajoukkueesta.
Hudec saavutti hopeaa Åren MM-kilpailujen 2007 syöksylaskussa Aksel Lund Svindalin jälkeen. Supersuurpujottelussa hän on sijoittunut MM-kisoissa seitsemänneksi niin St. Moritzissa 2003 kuin Åressakin. Schladmingissa 2013 hän oli syöksylaskussa yhdeksäs ja supersuurpujottelussa 12:s. Sotšin olympialaisissa 2014 hän jakoi supersuurpujottelun pronssin Bode Millerin kanssa.
Hudec on sijoittunut kolmesti kärkikolmikkoon maailmancupin syöksykilpailussa: hän voitti Lake Louisessa marraskuussa 2007, oli kolmas Bormiossa saman vuoden joulukuussa ja voitti Chamonix'ssa helmikuussa 2012. Supersuurpujottelussa hän oli toinen Crans-Montanassa helmikuussa 2012 sekä Val Gardenassa joulukuussa 2013.
Hudec lopetti uransa alppihiihtäjänä keväällä 2018.
Pyhäkoulu (mormonismi)

Pyhäkoulu (engl. "Sunday School") on Myöhempien aikojen pyhien Jeesuksen Kristuksen kirkossa toimiva uskonnollinen opetusohjelma. Virallisesti pyhäkoulu on yksi kirkon viidestä apujärjestöstä. Toisin kuin monissa muissa kirkoissa, MAP-kirkon pyhäkoulua ei ole tarkoitettu vain lapsille. Kaikkia yli 12-vuotiaita kehotetaan ottamaan säännöllisesti osaa pyhäkouluun. Myös kiinnostuneet ja kirkossa vierailijat voivat ottaa osaa pyhäkouluun.
Pyhäkoulun tarkoituksena sanotaan olevan Jeesuksen Kristuksen evankeliumin opettaminen sekä yksilöiden ja perheiden lujittaminen rohkaisemalla heitä opiskelemaan pyhiä kirjoituksia, pitämään käskyt, ottamaan vastaan pyhät toimitukset ja pitämään niihin liittyvät liitot.
Kirkon varhaisimpina vuosina pidettiin pyhäkoulua lapsille sekä Kirtlandissa että Nauvoossa, mutta niitä varten ei ollut säännöllistä opetusohjelmaa. Virallisesti ensimmäinen MAP-kirkon pyhäkoulutunti pidettiin 9. joulukuuta 1849 Salt Lake Cityssä entisen presbyteerikirkon pyhäkouluopettajan Richard Ballantynen johdolla. Hänen kehittämänsä pyhäkoulukonsepti osoittautui toimivaksi, ja sen mallin mukaisia pyhäkoululuokkia järjestettiin pian muuallakin Utahissa. Alussa pyhäkoulut järjestettiin täysin paikallisesti ja vain paikallisen piispan valvonnassa. 11. marraskuuta 1867 kirkon tuolloinen presidentti Brigham Young järjesti koko kirkkoa koskevan pyhäkoulun. Pyhäkoululle luotiin yhtenäinen opetusohjelma, sitä varten toimitettiin katekismus ja muuta opetusmateriaalia, sille järjestettiin kilpailuja ja palkintoja, pyhäkoulun opettajille järjestettiin koulutusta ja pyhäkouluja kehotettiin hankkimaan kirjasto. Apujärjestö sai kirkon johdon alaisuudessa toimivan johtajan ja johtokunnan.
1900-luvun alkuun pyhäkoulussa opetettiin vain lapsia. Tuolloin alettiin järjestää myös nuorten luokkia ja 1904 myös aikuiset otettiin pyhäkouluohjelman piiriin.
1970-luvulla pyhäkoulun johto lopetti vuosittaisten opetusaiheiden antamisen. Opetuksessa siirryttiin vielä nykyisinkin käytössä olevaan nelivuotisrytmiin. Sen mukaan pyhäkoulussa opetetaan:
Pyhäkoulun opettajiksi valitaan yleensä seurakunnassa toimivia vanhimpia, myös naispuolisia pyhäkoulunopettajia on. Kirkko on toimittanut materiaalia pyhäkoulunopettajien avuksi. Pyhäkoulu pidetään lähes aina heti sakramenttikokouksen jälkeen joka toinen sunnuntai (vuoden 2019 alusta). Pyhäkoulun oppikirjoissa on materiaalia jokaiselle viikolle, mutta ajatuksena on, että opiskelu tapahtuu perheissä. Seurakunnassa pidettävä pyhäkoulu lähinnä tukee perheissä tapahtuvaa evankeliumin opiskelua. 
Normaalin pyhäkoululuokan (virallisesti evankeliumin oppi -luokka) lisäksi samaan aikaan voi olla erityisryhmille suunnattuja pyhäkoululuokkia. Useissa seurakunnissa nuorille ja nuorille aikuisille pidetään omaa luokkaa. Alle 12-vuotiaat lapset saavat myös opetusta omissa ryhmissään pyhäkoulutunnin aikana, mutta heidän opetuksensa ei ole pyhäkoulujärjestön vastuulla. Siitä vastaa Alkeisyhdistys.
Pharrell Williams

Pharrell Williams (s. 5. huhtikuuta 1973 Virginia Beach, Virginia) on yhdysvaltalainen musiikkituottaja, laulaja-lauluntekijä, muotisuunnittelija, rap-artisti ja multi-instrumentalisti. Hän on tuotantoduo The Neptunesin toinen osapuoli. Hän kuuluu myös N.E.R.D -nimiseen funk rock -yhtyeeseen. Williams kuuluu myös Kanye Westin ja Lupe Fiascon kanssa Child Rebel Soldier -nimiseen yhtyeeseen. Pharrell Williams meni vuonna 2013 naimisiin pitkäaikaisen tyttöystävänsä Helen Lasichanhin kanssa. Heillä on marraskuussa 2008 syntynyt poika.
Ura.
N.E.R.D:in lisäksi Williams on myös luonut soolouraa: vuonna 2003 julkaistiin hänen ensimmäinen singlensä, "Frontin’", mutta ensimmäisen levynsä "In My Mindin" hän julkaisi vasta vuonna 2006. Hänet tunnetaan myös suurena "Star Trek" -fanina, ja hän nimesi yhtyeensäkin ohjelman mukaan. Williams käyttää usein "Star Trekistä" tunnettua tervehdystä. Hänet tunnetaan myös ”Yessir”-lausahduksestaan, jota kuulee monissa hänen kappaleissaan.
Williams on kirjoittanut ja tuottanut kappaleita lukuisille artisteille kuten esimerkiksi Gwen Stefanille, Snoop Doggille, Britney Spearsille ja Justin Timberlakelle. Williamsin tekemissä kappaleissa on yleensä tiettyjä efektejä, joista huomaa että ne ovat Williamsin käsialaa kuten omanlainen soundi, joka sisältää yksinkertaisia 1980-lukumaisia biittejä. Hänellä on myös tapana esiintyä tuottamiensa kappaleiden musiikkivideoilla. Williams osaa soittaa rumpuja ja pianoa. Hänellä on falsettiääni. Williamsilla on myös omat vaatemerkkinsä, Billionaire Boys Club ja Ice Cream, jotka ovat yhteydessä toisiinsa.
Biografia.
Pharrell Williams syntyi Virginia Beachilla Virginian osavaltiossa. Hänellä on neljä veljeä: Pharoah Williams III, David Williams, Cato Williams, ja Psolomon Williams.
Pharrell tapasi Chad Hugon seitsemännellä luokalla bändileirillä. 1990-luvulla Pharrell ja Chad perustivat The Neptunesin, johon he ottivat mukaansa ystävänsä Shayn ja Mike Etheridgen. He osallistuivat koulunsa kykykilpailuun, jossa Teddy Riley huomasi heidät. Tästä alkoi The Neptunesin menestystarina.
Takeoff – 10 Years on Top

Takeoff – 10 Years on Top on Sweetin vuonna 1978 Saksan liittotasavallassa julkaistu kokoelma-albumi. Levyn sisältö koostuu vuosien 1971–1972 pääosin purkkapopmateriaalista. 
Kappaleet.
A-puoli
B-puoli
Ian James Corlett

Ian James Corlett (s. 29. elokuuta 1962 Burnaby, Brittiläinen Kolumbia) on kanadalainen ääninäyttelijä, käsikirjoittaja ja muusikko.
Ura.
Corlett aloitti ääninäyttelemisen 1990-luvulla ja on sen jälkeen ollut Kanadan tunnetuimmista ääninäyttelijöistä. Hän on tehnyt urallaan useita dubbauksia animesarjoihin, mutta myös alkuperäisiä äänirooleja, kuten Kapteeni N, Beast Machines, ReBoot, G.I. Joe Extreme ja Johnny Test.
Käsikirjoittajana Corlett on muun muassa palkittu Gemini -palkinnolla vuonna 1999, lastenanimaatiosarjasta Rolie Polie Olie.
Hauptsturmführer

Hauptsturmführer (lyhenne Hstuf, ) oli SS-joukkojen käytössä ollut arvo natsi-Saksassa. Vastaava arvo Wehrmachtissa oli Hauptmann ja Suomen puolustusvoimissa kapteeni. SS otti Hauptsturmführerin arvon käyttöön vuonna 1934.
Arvo Hauptsturmführer oli peräisin Ernst Röhmin puolisotilaallisilta SA-joukoilta, jotka olivat käyttäneet kapteenia vastaavaa arvoa Sturmhauptführer vuodesta 1928. Myös SS otti arvon käyttöönsä 1930, kunnes pitkien puukkojen yönä se kukisti SA-joukkojen väitetyn vallankaappausyrityksen. Verilöylyn jälkeen nimi vaihtui Hauptsturmführeriksi, vaikka arvomerkit ja tunnukset pysyivät samoina.
Sturmscharführer

Sturmscharführer (lyh. Stuscha, ) oli SS-joukkojen käytössä ollut arvo natsi-Saksassa. Vastaava arvo Wehrmachtissa oli Stabsfeldwebel ja Suomen puolustusvoimissa sotilasmestari. Se oli SS:n korkein toimiupseeriarvo. SS otti Sturmscharführerin arvon käyttöön vuonna 1934. Arvo ei kuulunut Allgemeine SS:n arvoihin, vaan se kuului nimenomaan SS-Verfügungstruppelle ja Waffen-SS:lle. 
Arvo Sturmscharführer oli peräisin Ernst Röhmin puolisotilaallisilta SA-joukoilta, jotka olivat käyttäneet sotilasmestaria vastaavaa arvoa Haupttruppführer. Pitkien puukkojen yönä 1934 SS kukisti SA-joukkojen väitetyn vallankaappausyrityksen, ja kahakkaa seuranneen uudelleenjärjestelyn aikana Haupttruppführer vaihtui Sturmscharführeriksi.
Johtosolukko

Johtosolukko on kasvien kuljetustiehye, joka on erikoistunut veden ja siihen liuenneiden ravinteiden pitempiin kuljetuksiin läpi koko kasvin. Johtosolut ovat pitkiä suippusoluja tai putkimaisia solujonoja, joiden poikkiseinät ovat auenneita, reiällisiä tai huokosellisia. Johtosolukot ovat kasveissa ainakin aluksi erillisinä johtosoluryhminä eli johtojänteinä, joissa on rinnakkain nila- ja puuosa ja näiden välissä ohut kasvusolukkokerros jälsi. 
Vettä kasviin nostavia tekijöitä ovat haihtumisimu, juuripaine ja kasvin putkiloiden kapillaari-ilmiö.
Solutyypit.
Johtosoluja on kolmea päätyyppiä:
Joakim Palme

Joakim Palme (s. 18. toukokuuta 1958 Tukholma, Ruotsi) on ruotsalainen sosiologi. Hän on Olof ja Lisbeth Palmen vanhin poika.
Palme toimii Tukholman yliopiston sosiologian professorina. Hän työskentelee myös tulevaisuudentutkimusinstituutin johtajana.
Vanhan kartanon kehräävä rukki

Vanhan kartanon kehräävä rukki on vuonna 2000 julkaistu Teijo Joutselan ja Humppa-Veikkojen kokoelmalevy. Levy on ilmestynyt sarjassa "20 suosikkia".
20 suosikkia – Muisto vain jää

20 suosikkia – Muisto vain jää on vuonna 1995 julkaistu Jouko ja Kostin kokoelmalevy.
Robert Alt

Robert Alt (2. tammikuuta 1927 – 4. joulukuuta 2017) oli sveitsiläinen rattikelkkailija ja olympiavoittaja.
Ensimmäisen arvokisamitalinsa Alt saavutti MM-kisoista 1955, mistä hän voitti kultaa neljän miehen kelkasta. Seuraavana vuonna hän teki uransa suurimman saavutuksen voitettuaan olympiakultaa neljän miehen kelkasta.
Daniel Albrecht

Daniel Albrecht (s. 25. toukokuuta 1983 Fiesch, Sveitsi) on sveitsiläinen uransa lopettanut alppihiihtäjä ja maailmanmestari.
Albrecht voitti alppiyhdistetyn maailmanmestaruuden Åressa 2007 vain 0,08 sekunnin erolla Benjamin Raichiin. Kilpailu laskettiin superyhdistetyn nimellä, eli pujottelulaskuja oli vain yksi. Samoissa kilpailuissa Albrecht saavutti hopeaa suurpujottelussa Aksel Lund Svindalin jälkeen sekä pronssia joukkuekilpailussa. Bormion MM-kilpailuissa 2005 Albrecht sijoittui yhdistetyssä seitsemänneksi ja Torinon olympialaisissa 2006 neljänneksi. 
Albrecht saavutti junioreiden MM-kilpailuissa 2004 maailmanmestaruuden syöksylaskussa, suurpujottelussa ja alppiyhdistetyssä; lisäksi hän oli toinen pujottelussa.
Maailmancupissa Albrecht oli toinen syöksylaskussa Lenzerheidessa maaliskuussa 2007. Kaudella 2007–2008 hän voitti superyhdistetyn ja suurpujottelun Beaver Creekissä sekä oli toinen suurpujottelussa Adelbodenissa, yhdistetyssä Wengenissä ja pujottelussa Bormiossa. Maailmancupin kokonaiskilpailussa hän oli seitsemäs, yhdistetyn cupissa kolmas ja suurpujottelucupissa viides.
Albrecht voitti maailmancupkaudella 2008–2009 suurpujottelun Söldenissä ja Alta Badiassa. Hän kaatui pahasti Kitzbühelin syöksylaskun harjoituksissa 22. tammikuuta 2009. Albrechtia pidettiin onnettomuuden jälkeen kolme viikkoa koomassa. Hän toipui onnettomuudesta ja kilpaili maailmancupissa ensimmäisen kerran onnettomuutensa jälkeen joulukuussa 2010.
Albrecht lopetti uransa lokakuussa 2013.